### NN 77/2025 (7.5.2025.), Naputak o obrascu i načinu izdavanja službene iskaznice službenika Uprave za zaštitu kulturne baštine Ministarstva kulture i medija

MINISTARSTVO KULTURE I MEDIJA

1011

Na temelju članka 7. stavka 1. i članka 88. stavka 4. Zakona o zaštiti i očuvanju kulturnih dobara (»Narodne novine«, broj 145/2024) ministrica kulture i medija donosi

NAPUTAK

O OBRASCU I NAČINU IZDAVANJA SLUŽBENE ISKAZNICE SLUŽBENIKA UPRAVE ZA ZAŠTITU KULTURNE BAŠTINE MINISTARSTVA KULTURE I MEDIJA

Članak 1.

Ovim Naputkom propisuju se obrasci službene iskaznice (u daljnjem tekstu: iskaznice) koju koriste službenici Uprave za zaštitu kulturne baštine Ministarstva kulture i medija (u daljnjem tekstu: službenici Uprave za zaštitu kulturne baštine), način izdavanja i zamjene ovih iskaznica te vođenje evidencije o izdanim i vraćenim iskaznicama.

Članak 2.

Iskaznica službenika Uprave za zaštitu kulturne baštine izrađena je kao plastična kartica pravokutnog oblika na kojoj je s prednje strane otisnut grb Republike Hrvatske i tekst: »Republika Hrvatska, Ministarstvo kulture i medija, Iskaznica službenika Uprave za zaštitu kulturne baštine Ministarstva kulture i medija« te ime i prezime službenika Uprave za zaštitu kulturne baštine i broj iskaznice.

Članak 3.

(1) Iskaznica sadrži grb Republike Hrvatske i dimenzija je 85x55 mm.

(2) Službenici u obavljanju poslova zaštite i očuvanja kulturnih dobara nose svoju iskaznicu u crnom kožnom povezu na kojem je s prednje strane zlatnom bojom utisnut grb Republike Hrvatske.

(3) Iskaznica se izdaje prema obrascu koji je tiskan uz ovaj Naputak i čini njegov sastavni dio.

(4) Iskaznicu potpisuje ministar kulture i medija.

Članak 4.

(1) Iskaznica se smije koristiti samo u okviru nadležnosti i ovlasti obavljanja poslova zaštite i očuvanja kulturnih dobara sukladno Zakonu o zaštiti i očuvanju kulturnih dobara.

(2) Svaka zlouporaba iskaznice ima za posljedicu pokretanje postupka za utvrđivanje odgovornosti za povredu službene dužnosti i kaznene odgovornosti.

(3) Zlouporabom iskaznice smatra se korištenje iskaznice u privatne svrhe predstavljajući privatnu radnju kao službenu ili za predstavljanje odnosno postupanje korisnika iskaznice u službenom svojstvu za koje nije ovlašten.

(4) Iskaznicu je zabranjeno davati drugim osobama na korištenje.

Članak 5.

Iskaznica vrijedi od dana izdavanja do prestanka ovlaštenja za obavljanje poslova na zaštiti i očuvanju kulturnih dobara sukladno članku 4. ovoga Naputka.

Članak 6.

Službenici kojima prestane radni odnos, koji su udaljeni iz službe ili razriješeni dužnosti odnosno ovlasti službenika, dužni su iskaznicu predati glavnom tajniku Ministarstva kulture i medija.

Članak 7.

Službenicima će se privremeno oduzeti iskaznica ako je protiv njih pokrenuta istraga ili je podignuta optužnica, do okončanja postupka.

Članak 8.

(1) Službenici koji izgube iskaznicu ili na drugi način ostanu bez nje, dužni su o tome bez odlaganja izvijestiti glavnog tajnika Ministarstva kulture i medija.

(2) Nove iskaznice službenika izdat će se nakon što su izgubljene iskaznice ili na drugi način nestale iskaznice, oglašene nevažećim u »Narodnim novinama«.

Članak 9.

(1) O izdanim i vraćenim iskaznicama službenika vodi se evidencija u Glavnom tajništvu Ministarstva kulture i medija.

(2) Evidencija iz stavka 1. ovoga članka sadrži ime i prezime službenika kojem je izdana iskaznica, broj iskaznice i evidencijski broj, datum izdavanja, datum povratka odnosno poništenja iskaznice, potpis službenika, potpis osobe koja vodi evidenciju, te odjeljak za napomenu.

Članak 10.

(1) Zaposlenici Hrvatskog restauratorskog zavoda (u daljnjem tekstu: HRZ) u slučaju nastanka ili proglašenja izvanrednih okolnosti sukladno članku 104. stavku 3. Zakona o zaštiti i očuvanju kulturnih dobara koriste službenu iskaznicu.

(2) Iskaznica zaposlenika HRZ-a izrađena je kao plastična kartica pravokutnog oblika na kojoj je s prednje strane otisnut grb Republike Hrvatske i tekst: »Republika Hrvatska, Iskaznica zaposlenika Hrvatskog restauratorskog zavoda« te ime i prezime zaposlenika HRZ-a i broj iskaznice.

(3) Iskaznica se izdaje prema obrascu koji je tiskan uz ovaj Naputak i čini njegov sastavni dio.

(4) Iskaznicu zaposlenika HRZ-a potpisuje ravnatelj HRZ-a.

(5) O izdanim i vraćenim iskaznicama zaposlenika vodi se evidencija u HRZ-u.

(6) Zaposlenici kojima prestane radni odnos ili su razriješeni dužnosti, dužni su iskaznicu predati ravnatelju HRZ-a.

(7) Odredbe članaka 3. do 8. ovoga Pravilnika odgovarajuće se primjenjuju i na zaposlenike HRZ-a.

Članak 11.

Iskaznice službenika izdane na temelju ranijih propisa zamijenit će se iskaznicama prema ovom Naputku u roku od 30 dana od dana njegova stupanja na snagu.

Članak 12.

Do preuzimanja poslova Gradskog zavoda za zaštitu spomenika kulture i prirode u Zagrebu od strane Ministarstva kulture i medija sukladno članku 127. Zakona o zaštiti i očuvanju kulturnih dobara, službenici Gradskog zavoda za zaštitu spomenika kulture i prirode u Zagrebu koristit će službenu iskaznicu izdanu sukladno Pravilniku o sadržaju, obliku i načinu izdavanja službene iskaznice službenika Uprave za zaštitu kulturne baštine Ministarstva kulture i službene iskaznice službenika Gradskog zavoda za zaštitu spomenika kulture i prirode u Zagrebu (»Narodne novine«, broj 110/04).

Članak 13.

Stupanjem na snagu ovoga Naputka prestaje važiti Pravilnik o sadržaju, obliku i načinu izdavanja službene iskaznice službenika Uprave za zaštitu kulturne baštine Ministarstva kulture i službene iskaznice službenika Gradskog zavoda za zaštitu spomenika kulture i prirode u Zagrebu (»Narodne novine«, broj 110/04).

Članak 14.

Ovaj Naputak stupa na snagu osmoga dana od dana objave u »Narodnim novinama«.

Klasa: 023-01/25-01/0081
 Urbroj: 532-02-03-01/1-25-1
 Zagreb, 1. travnja 2025.

Ministrica
 dr. sc. Nina Obuljen Koržinek, v. r.

Službena iskaznica službenika Uprave za zaštitu kulturne baštine Ministarstva kulture i medija

![](/files/_web/sluzbeni-dio/2025/133309/images/13697.jpg)

![](/files/_web/sluzbeni-dio/2025/133309/images/13690.jpg)

Službena iskaznica zaposlenika Hrvatskog restauratorskog zavoda

![](/files/_web/sluzbeni-dio/2025/133309/images/13684.jpg)

![](/files/_web/sluzbeni-dio/2025/133309/images/13674.jpg)